Omnibus presentes litteras inspecturis, Johannes decanus capelle ducis et magister Guillermus decanus christianitatis Divionensis, in Domino salutem. Noverit universitas vestra quod, constituti in presentia nostra, Injorrannus filius Villardi de Fontanis et Petronilla uxor ejus, animabus suis volentes salubriter providere, pro ipsarum animarum suarum remedio, dederunt et concesserunt in elemosinam perpetuam Deo et ecclesie Loci Dei, cisterciensis ordinis, et abbatisse et conventui ibidem Deo servientibus unum jornale et dimidium cujusdam vinee quam habebant in territorio de Mont Chape juxta cheminum ex una parte et juxta vineam Viviani de Rueboichefo ex altera, de quibus jornali et dimidio vinee predictam ecclesiam Loci Dei corporaliter investierunt et in verum donum perpetuamque possessionem miserunt et dictum jornale et dimidium vinee eidem ecclesie contra omnes garantire tenentur. Hanc autem elemosinam Arnulphus clericus, Willermus et Emenjardis liberi dictorum Injorranni et Petronille coram nobis laudaverunt et rata habuerunt in perpetuum atque firma. Et tam dicti Injorrannus et Petronilla quam eorum liberi predicti, juramento corporaliter prestito, promiserunt se contra dictam elemosinam decetero per se vel per alios non venturos. In cujus rei testimonium et muninem, ad petitionem dictorum Injorranni et Petronille et liberorum predictorum suorum, presentibus litteris sigilla nostra apposuimus. Actum anno Domini Mo CCo quadragesimo secundo, mense februario.